I. Šulaj, poslanec: (2005-02-03):
A prečo predkladám tento návrh zákona. Najprv si dovolím predniesť zmenu, ktorú by som chcel uviesť v § 52 ods. 40 zákona o dani z príjmov. Navrhujem, aby znel takto: „Ustanovenia § 2 písm. s), § 17 ods. 15, 18, 19 a 26, § 19 ods. 2 písm. i), § 19 ods. 3 písm. o), § 20 ods. 9 písm. a), § 23 ods. 1 písm. e), § 25 ods. 6, § 26 ods. 8, § 32 ods. 2 písm. b), § 32 ods. 4 písm. c) a § 45 ods. 3 v znení účinnom po 31. 12. 2004 sa použijú pri podaní daňového priznania po 31. 12. 2004.“ Čo sa vlastne stalo novelou zákona č. 695/2004 Z. z., ktorá začala platiť od 1. januára 2005, a prečo pristupujem k zmene § 52. Stala sa jedna veľmi podstatná dôležitá vec. Zákonom č. 695/2004 Z. z. sa zrušil v bode 60 § 24 ods. 1 písm. a) s tým, že doterajšie písmená b) až e) sa označujú ako písmená a) až d). Ak ste trochu pozorne počúvali o tej mojej novele návrhu zákona, tak ste počuli, že v § 52 ods. 40 oproti pôvodnému paragrafu je vypustený § 24 ods. 1 písm. a), ktorý sa mal použiť už pre daňové priznania platné od 1. januára 2005. Čo obsahoval § 24 ods. 1 písm. a)? Nasledovnú citáciu: „Hmotný majetok a nehmotný majetok odpisuje daňovník, ktorý má k tomuto majetku vlastnícke právo alebo právo správy, ak ide o majetok štátu, obce alebo vyššieho územného celku. Hmotný majetok a nehmotný majetok odpisuje aj daňovník, ktorý nemá k tomuto majetku vlastnícke právo,“ čo je veľmi dôležité, „alebo právo správy, ak účtuje alebo eviduje, alebo vedie evidenciu podľa § 6 ods. 1 o prenajatom nehnuteľnom majetku s výnimkou majetku podľa písmena e) využívanom na zabezpečenie zdaniteľného príjmu počas celého zdaňovacieho obdobia ako celku, pričom nájomca ho môže odpisovať na základe písomnej zmluvy len počas trvania nájomnej zmluvy. Toto ustanovenie môže využiť aj vtedy, ak nájomca má prenajatý majetok vo vlastníctve viacerých spoluvlastníkov.“ To znamená... (Ruch v sále.) Možnože vás to niektorých nudí, to sú pragmatické veci, ktoré tlačia našich podnikateľov, a možnože kvôli nim sa nebude dať spraviť daňová účtovná uzávierka. Ospravedlňujem sa, že nie je to o pocitoch, vnemoch, predstavách, ktoré možnože vládnu tu v tejto Národnej rade. Je to o reálnom živote. Takže ešte raz. Čo sa vlastne stalo? K 31. 12. 2004, keď sa bude zostavovať účtovná uzávierka, tí podnikatelia, ktorí mali prenajatý nehnuteľný majetok a v zmysle zmluvy o nájme sa dohodli, že nájomca bude odpisovať tento majetok, nebudú môcť uznať odpisy investičného majetku do daňových nákladov. Nebude ich môcť uznať ani prenajímateľ a nebude ich môcť uznať ani nájomca. Predpokladám, že takto jednoducho suchú vetu, ktorú som povedal, vie pochopiť aj môj syn, trojročný školák na základnej škole, ktorý asi by chápal tieto súvislosti a vedel by, že ak nejaký štát vylúči odpisy nehnuteľného majetku z daňových výdavkov, ktoré súvisia s príjmami, tak je to minimálne zvláštne. Preto by som vás chcel požiadať, aby ste v zmysle mojej novely napravili tú skutočnosť, o ktorej som hovoril, a pretože si uvedomujem, že je tu plénum, ktoré tu je, a pretože si uvedomujem to, že som z opozičnej strany, prekladám tento návrh v rôznych variantoch. Po prvé. Predkladám návrh ako samostatný návrh zákona o dani z príjmov, ale dovolil som si tento istý návrh dať aj do zákona o cenách, a to možnože z pragmatického dôvodu, že ak niekto nebude vedieť pochopiť že dva a dva sú štyri a neschváli tento zákon, aby sme mali aspoň druhú možnosť, schváliť to v zákone o cenách, pretože je táto zmena nevyhnutná. Ak by náhodou ešte vznikli nejaké ďalšie možnosti predkladania zákona o dani z príjmov, nebudem sa vzdávať ani tejto možnosti, aby som vystupoval s pozmeňujúcim návrhom. A teraz možnože jedna pragmatická pripomienka. Nechajme si do 31. 3. otvorenú novelu zákona o dani z príjmov. Prečo? Pretože sa môžeme baviť ešte o kurzových rozdieloch, ktoré sú otvorené na rok 2005, pretože sa môžeme baviť o preddavkoch na dani z príjmov, kde preddavky v prvom kvartáli sa platia z 25-percentnej sadzby dane a platí 19-percentná sadzba dane, pretože sa môžeme baviť o ďalších nejasnostiach, ktoré môžeme v záujme podnikateľskej sféry a v záujme čistoty našich osôb tu schváliť, aby nás ľudia neposudzovali za jednoduché osobnosti. Ak neschválime tento zákon, tak podnikatelia sa na nás budú pozerať ako na jednoduché osoby. Prosím vás preto, dajme si možnosť ďalšieho čítania tohto návrhu zákona. Ešte raz. Je to pragmatický návrh, ktorý nesúvisí ani s ľavicovým, ani s pravicovým, ani so stredoľavým alebo stredopravým ponímaním politiky, je to o tom, či vieme napraviť veci, ktoré sme spravili zle. Ďakujem za pozornosť.